Huisarres vir man wat by minnares steelDie twee het mekaar glo oor die internet ontmoet voordat hy by haar ingetrek het (Argieffoto) Steven Billington (43) van Claremont in Kaapstad wat juwele ter waarde van meer as R85 000 van sy meisie gesteel het, is Dinsdag tot drie jaar huisarres gevonnis. Billington het skuldig gepleit op aanklag van diefstal van die juwele ter waarde van R85 917 in die Bellville gespesialiseerde handelsmisdaadhof. Hy het ook skuldig gepleit op aanklag van diefstal van goedere ter waarde van R14 000 van sy voormalige werkgewer, Cradle Technologies. Landdros Sabrina Sonnenberg het hom ook ŉ bykomende opgeskorte vonnis van vyf jaar opgelê. Volgens sy pleitooreenkoms het hy in September verlede jaar ŉ romantiese verhouding met Natasha Wilmot van Houtbaai aangeknoop en dieselfde maand nog by haar ingetrek. Die twee het mekaar glo oor die internet ontmoet en hy het van Johannesburg na Kaapstad verhuis. Hulle het ongeveer ses maande lank saamgebly toe Billington sonder verduideliking verdwyn het. Hy het ook nie sy selfoon aangeskakel nie. Wilmot se tannnie, Daphne Hildebrant, het ook vlugtig saam met die paartjie gebly en toe sy weg is, het sy ontdek dat twee van haar waardevolle oorbelle en ŉ onbekende hoeveelheid Britse kontant verdwyn het. Wilmot het kort daarna ontdek dat sy ook juwele en Britse kontant, wat sy in ŉ kluis gehou het, vermis. Wilmot het die diefstal by die polisie aangemeld nadat Billington ontken het dat hy van enigiets weet of betrokke was by die diefstal. Sy het met haar eie privaatondersoek voortgegaan en ontdek dat twee goudhandelaars in Claremont, drie Cash Crusaders-winkels en een Cash Converter-winkel onlangs juwele by Billington gekoop het. Een van die pandjieswinkels het ook tuingereedskap by hom gekoop wat Wilmot in haar motorhuis gebêre het. Staatsaanklaer Thersia du Toit-Smit het in die pleitooreenkoms aangevoer dat Billington al in September verlede jaar van Wilmot begin steel het, “terwyl die verhouding skaars begin het”. Mike Jennings, vir Billington, het daarop gewys dat sy kliënt ŉ motor vir Wilmot as vergoeding gegee het wat sy vir R8 000 verkoop het. Billington moet in maandelikse paaiemente die waarde van die items wat hy gesteel het aan Wilmot, Hildebrant en Cradle Technologies terugbetaal as deel van sy opgeskorte vonnis.